CELEX: 32013D0039
Language: mt
Date: 2013-01-18 00:00:00
Title: 2013/39/UE: Deċiżjoni ta’ Implimentazzjoni tal-Kummissjoni tat- 18 ta’ Jannar 2013 li teżenta l-esplorazzjoni għaż-żejt u għall-gass f’Ċipru mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali (notifikata bid-dokument numru C(2013) 60)  Test b’relevanza għaż-ŻEE

22.1.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 18/19
            
         DEĊIŻJONI TA’ IMPLIMENTAZZJONI TAL-KUMMISSJONI
   tat-18 ta’ Jannar 2013
   li teżenta l-esplorazzjoni għaż-żejt u għall-gass f’Ċipru mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali
   (notifikata bid-dokument numru C(2013) 60)
   (It-test bil-Grieg biss huwa awtentiku)
   (Test b’relevanza għaż-ŻEE)
   (2013/39/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali (1), u b’mod partikulari l-Artikolu 30(4) u (6) tagħha,
   Wara li kkunsidrat it-talba mressqa mill-kumpanija “Noble Energy International Ltd” permezz tal-posta elettronika fis-17 ta’ Awwissu 2012,
   Billi:
   I.   IL-FATTI
   
   
               (1)
            
            
               Fis-17 ta’ Awwissu 2012, il-Kummissjoni rċeviet talba skont l-Artikolu 30(4) tad-Direttiva 2004/17/KE, li ġiet trażmessa lill-Kummissjoni permezz tal-posta elettronika.
            
         
               (2)
            
            
               It-talba mressqa mill-kumpanija “Noble Energy International Ltd” għandha x’taqsam mal-esplorazzjoni għaż-żejt u għall-gass f’Ċipru. Skont l-ewwel subparagrafu tal-Artikolu 30(5) tad-Direttiva 2004/17/KE, il-Kummissjoni għarrfet lil Ċipru b’dan b’ittra tas-26 ta’ Settembru 2012 u talbitu jagħtiha aktar tagħrif. Ċipru wieġeb fl-24 ta’ Ottubru 2012.
            
         II.   IL-QAFAS LEGALI
   
   
               (3)
            
            
               L-Artikolu 30 tad-Direttiva 2004/17/KE jipprovdi li l-kuntratti maħsuba biex jippermettu t-twettiq ta’ waħda mill-attivitajiet li għalihom tapplika d-Direttiva 2004/17/KE m’humiex suġġetti għal dik id-Direttiva jekk, fl-Istat Membru fejn titwettaq, l-attività hija direttament esposta għall-kompetizzjoni fis-swieq li l-aċċess għalihom mhuwiex ristrett. L-esponiment dirett għall-kompetizzjoni huwa vvalutat abbażi ta’ kriterji oġġettivi, li jqisu l-karatteristiċi speċifiċi tas-settur ikkonċernat. L-aċċess jitqies li mhuwiex ristrett jekk l-Istat Membru jkun implimenta u applika l-leġiżlazzjoni rilevanti tal-Unjoni Ewropea li tiftaħ settur partikulari jew parti minnu.
            
         
               (4)
            
            
               Ċipru implimenta u applika d-Direttiva 94/22/KE tal-Parlament Ewropew u tal-Kunsill tat-30 ta’ Mejju 1994 dwar il-kundizzjonijiet għall-għoti u l-użu ta’ awtorizzazzjonijiet għall-prospettar, esplorazzjoni u produzzjoni ta’ idrokarburi (2), u għalhekk l-aċċess għas-suq m’għandux jitqies li huwa ristrett skont l-ewwel subparagrafu tal-Artikolu 30(3) tad-Direttiva 2004/17/KE. L-esponiment dirett għall-kompetizzjoni f’suq partikulari għandu jiġi evalwat abbażi ta’ diversi kriterji, li l-ebda wieħed minnhom mhu deċiżiv bil-fors.
            
         
               (5)
            
            
               Biex jiġi vvalutat jekk l-operaturi rilevanti humiex suġġetti għall-kompetizzjoni diretta fis-swieq ikkonċernati minn din id-Deċiżjoni, għandhom jitqiesu s-sehem tas-suq tal-atturi ewlenin u l-livell tal-konċentrazzjoni ta’ dawk is-swieq.
            
         
               (6)
            
            
               Din id-Deċiżjoni hija mingħajr preġudizzju għall-applikazzjoni tar-regoli dwar il-kompetizzjoni.
            
         III.   IL-VALUTAZZJONI
   
   
               (7)
            
            
               Skont il-prattika stabbilita tal-Kummissjoni (3), l-esplorazzjoni għaż-żejt u għall-gass naturali tikkostitwixxi suq wieħed rilevanti tal-prodotti, minħabba li mhuwiex possibbli li jkun deċiż mill-bidu nett jekk l-esplorazzjoni hijiex se twassal għas-sejbien taż-żejt jew tal-gass naturali. Barra minn hekk, permezz tal-istess prattika tal-Kummissjoni li ilha stabbilita għal żmien twil, ġie stabbilit li l-ambitu ġeografiku ta’ dak is-suq huwa mifrux mad-dinja kollha. Minħabba li m’hemm l-ebda indikazzjoni li d-definizzjoni tal-ambitu ġeografiku tas-suq għandha tkun differenti f’dan il-każ, għall-għanijiet ta’ din id-Deċiżjoni se tinżamm l-istess waħda.
            
         
               (8)
            
            
               L-ishma tas-suq tal-operaturi li huma attivi fl-esplorazzjoni jistgħu jitkejlu b’referenza għal tliet fatturi varjabbli: in-nefqa kapitali, ir-riżervi ppruvati u l-produzzjoni prevista. L-użu tan-nefqa kapitali biex jitkejlu l-ishma tas-suq tal-operaturi fis-suq tal-esplorazzjoni nstab li mhuwiex fattur xieraq, fost l-oħrajn minħabba d-differenzi kbar fil-livelli tal-investimenti meħtieġa f’żoni ġeografiċi differenti.
            
         
               (9)
            
            
               Tipikament ġew applikati ż-żewġ parametri l-oħra sabiex jiġu vvalutati l-ishma tas-suq tal-operaturi ekonomiċi f’dan is-settur, jiġifieri s-sehem tagħhom fir-riżervi ppruvati u fil-produzzjoni prevista (4).
            
         
               (10)
            
            
               F’Ċipru, hemm biss operatur ekonomiku wieħed li huwa attiv fis-suq tal-esplorazzjoni għaż-żejt u għall-gass, li huwa l-applikant, li kiseb l-ewwel liċenzja maħruġa fl-2008 wara li tlesta l-ewwel eżerċizzju ta’ ħruġ ta’ liċenzji f’Ċipru. Madankollu, il-kumpaniji kollha li jwettqu attivitajiet marbutin mal-esplorazzjoni għaż-żejt u għall-gass fis-suq dinji huma kompetituri potenzjali, minħabba li kellhom aċċess kemm għal dan l-ewwel eżerċizzju ta’ ħruġ ta’ liċenzji u kemm għat-tieni wieħed li tnieda fi Frar tal-2012. Skont Ċipru, għal dan it-tieni eżerċizzju ta’ ħruġ ta’ liċenzji tressqu 33 applikazzjoni minn 15-il kumpanija jew konsorzju.
            
         
               (11)
            
            
               Skont it-tagħrif disponibbli, fil-31 ta’ Diċembru 2011, ir-riżervi ppruvati taż-żejt u tal-gass flimkien laħqu total li kien l-ekwivalenti ta’ 481,4 biljun metru kubu standard ta’ żejt (minn hawn ‘il quddiem “Sm3 o. e.”) madwar id-dinja kollha (5). Fil-31 ta’ Diċembru 2011, Ċipru kellu biss skoperta waħda tal-idrokarburi, li kienet dik irrappurtata mill-applikant, b’riżervi tal-gass naturali stmati li huma ta’ 200 miljun Sm3 o. e. (6). Dawn ir-riżervi, jekk jiġu ppruvati, ikunu ekwivalenti għal ftit iktar minn 0,09 % tar-riżervi ppruvati tal-gass madwar id-dinja kollha u għal ħafna inqas jekk jittieħdu bħala sehem mir-riżervi kollha taż-żejt u tal-gass flimkien, u jżidu s-sehem li l-applikant għandu mir-riżervi ppruvati tal-gass naturali madwar id-dinja kollha minn 0,0416 % għal 0,1367 %.
            
         
               (12)
            
            
               Is-suq tal-esplorazzjoni mhuwiex ikkonċentrat ħafna. Minbarra l-kumpaniji li huma proprjetà tal-istat, is-suq huwa kkaratterizzat mill-preżenza ta’ tliet kumpaniji internazzjonali privati integrati vertikalment li jissejħu l-kumpaniji l-kbar nett (jiġifieri l-kumpaniji BP, ExxonMobil u Shell), kif ukoll minn għadd ta’ kumpaniji msejħa “kbar ħafna”. Dawn il-fatturi huma indikazzjoni tal-esponiment dirett għall-kompetizzjoni.
            
         IV.   KONKLUŻJONIJIET
   
   
               (13)
            
            
               Minħabba l-fatturi eżaminati, il-kundizzjoni ta’ esponiment dirett għall-kompetizzjoni stabbilita fl-Artikolu 30(1) tad-Direttiva 2004/17/KE għandha titqies li ntlaħqet f’Ċipru.
            
         
               (14)
            
            
               Ladarba l-kundizzjoni tal-aċċess għas-suq mingħajr restrizzjonijiet intlaħqet, id-Direttiva 2004/17/KE m’għandhiex tapplika meta l-entitajiet kontraenti jagħtu kuntratti maħsubin biex jippermettu li titwettaq l-esplorazzjoni għaż-żejt u għall-gass naturali f’Ċipru, u lanqas meta jiġu organizzati kompetizzjonijiet tad-disinn għat-twettiq ta’ attività bħal din f’dik iż-żona ġeografika.
            
         
               (15)
            
            
               Din id-Deċiżjoni hija bbażata fuq is-sitwazzjoni legali u fattwali minn Awwissu sa Ottubru tal-2012, hekk kif tidher mit-tagħrif mogħti mill-applikant u minn Ċipru. Din tista’ tiġi riveduta jekk ikun hemm xi tibdil sinifikanti fis-sitwazzjoni legali jew fattwali li jwassal biex il-kundizzjonijiet għall-applikabbiltà tal-Artikolu 30(1) tad-Direttiva 2004/17/KE ma jibqgħux imħarsa aktar.
            
         
               (16)
            
            
               Il-miżuri pprovduti f’din id-Deċiżjoni huma skont l-opinjoni tal-Kumitat Konsultattiv għall-Kuntratti Pubbliċi,
            
         ADOTTAT DIN ID-DEĊIŻJONI:
   Artikolu 1
   Id-Direttiva 2004/17/KE m’għandhiex tapplika għall-kuntratti mogħtija mill-entitajiet kontraenti u maħsubin biex jippermettu li titwettaq l-esplorazzjoni għaż-żejt u għall-gass naturali f’Ċipru.
   Artikolu 2
   Din id-Deċiżjoni hija indirizzata lir-Repubblika ta’ Ċipru.
   
      Magħmul fi Brussell, it-18 ta’ Jannar 2013.
      
         
            Għall-Kummissjoni
         
         Michel BARNIER
         
            Membru tal-Kummissjoni
         
      
   
   
      (1)  ĠU L 134, 30.4.2004, p. 1.
   
      (2)  ĠU L 164, 30.6.1994, p. 3.
   
      (3)  Ara b’mod partikulari d-Deċiżjoni tal-Kummissjoni tad-19 ta’ Novembru 2007 li tiddikjara konċentrazzjoni bħala kompatibbli mas-suq komuni (il-Każ Nru COMP/M.4934 - KAZMUNAIGAZ/ROMPETROL) skont ir-Regolament tal-Kunsill (KE) Nru 139/2004 (ĠU L 24, 29.1.2004, p. 1).
   
      (4)  Ara b’mod partikulari l-punti 25 u 27 tad-Deċiżjoni tal-Kummissjoni 2004/284/KE tad-29 ta’ Settembru 1999 li tiddikjara konċentrazzjoni bħala kompatibbli mas-suq komuni u mal-Ftehim taż-ŻEE (il-Każ Nru IV/M.1383 — Exxon/Mobil) [titlu mhux uffiċjali] (ĠU L 103, 7.4.2004, p. 1) u d-deċiżjonijiet sussegwenti, fosthom id-Deċiżjoni tal-Kummissjoni tat-3 ta’ Mejju 2007 li tiddikjara konċentrazzjoni bħala kompatibbli mas-suq komuni (il-Każ Nru COMP/M.4545 STATOIL/HYDRO) skont ir-Regolament (KE) Nru 139/2004.
   
      (5)  Ara l-punt 5.2.1 tal-applikazzjoni u s-sorsi kkwotati hemmhekk, b’mod partikulari d-dokument ta’ Ġunju 2012 imsejjaħ “BP Statistical Review of World Energy” (Analiżi statistika tal-enerġija fid-dinja magħmula mill-kumpanija BP), li minn hawn ‘il quddiem qed jissejjaħ “l-istatistika tal-kumpanija BP”.
   
      (6)  Ir-riżultati tat-tħaffir esploratorju kienu ta’ 5 sa 8 triljun pied kubu, b’medja grossa ta’ 7 triljun pied kubu, li huma ekwivalenti għal 0.19824 triljun metru kubu ta’ gass.